НАРОДНО ЧИТАЛИЩЕ „МИНЬОР - 2006 г.”

гр. Бобов дол, ул.”Васил Коларов” №3, e-mail: chitali6te\_minior@mail.bg

Д О К Л А Д

ЗА ДЕЙНОСТТА НА НАРОДНО ЧИТАЛИЩЕ „МИНЬОР 2006“ ГРАД БОБОВ ДОЛ, ОБЛАСТ КЮСТЕНДИЛ ЗА ПЕРИОДА 01.01.2023 Г. – 31.12.2023 Г.

УВАЖАЕМИ, ДАМИ И ГОСПОДА,

През 2023 година народно читалище „Миньор 2006“ осъществяваше дейността си в съгласие със своите програмни цели, а именно:

Разпространение на духовни и културно-просветни ценности, подпомагане на културното и творческо развитие, обогатяване на социалната и образователна дейност.

Подпомагане и развитие на младежки дейности.

Дейностите за постигане на тези цел са:

Уреждане и поддържане на библиотека.

Развитие и подпомагане на любителското художествено творчество.

Организиране на школи, кръжоци, клубове, празненства, концерти, конкурси, чествания и младежки дейности.

Организиране на семинари, курсове, дискусии и други подобни образователни мероприятия, насочени към повишаване нивото на познанията.

 През 2023 година читалищната библиотека беше посетена от ученици от втори и пети клас на училище „Никола Вапцаров“ град Бобов дол. Имаме новозаписани девет броя читатели. През отчетната година имаме закупени десет броя нови книги.

В своята традиционна работа читалището предоставя възможност на самодейци в различна възраст за обучение и творческа изява в музикалната школа по тамбура, народно пеене, народни танци, модерни танци, солфеж, елементарна теория на музиката и други.

Сред основните направления в традиционната читалищна работа е създаването на условия за творческа изява на деца и млади хора.

През отчетния период в читалището ни бяха проведени следните форми на обучение:

**Школа по народни танци** – три групи – детска градина; първа група от първи до четвърти клас и втора група – от пети клас нагоре.

**Школа по тамбура** – оркестър и индивидуално обучение – солисти.

**Народно пеене** – солисти; детска градина; първа група 1 – 4 клас; втора група – 5 – 12 клас.

**Група за автентичен фолклор; група за словесен фолклор; Фолклорен ансамбъл „Бобов дол“; танцов клуб „Зуница“; Фолкфитнес; клуб по ръкоделие – шев, кройка, плетиво; клуб по ръчен труд – момичета и момчета**

**Английска език** – индивидуални часове; първа група – детска градина; втора група – 1 – 4 клас; трета група 5 – 7 клас.

**Танцов клуб „Дежа вю“** – хип-хоп; латино танци; съвременни танци; модерен балет; характерни танци; джаз балет; зумба и др.

**Клуб по фитнес занимания** – пътека, колело, лежанка, тенис на маса и др.

**Школа по бокс** – две групи.

И през този отчетен период читалището продължи да поддържа режим на рестрикции в разходната част на бюджета, с оглед преодоляване на обективните финансови ограничения.

 В работата на настоятелството приоритет имаше развитието на творчеството сред подрастващото поколение, целесъобразно използване на финансовите средства и организиране на дейности по изпълнение на заложените в културния календар изяви.

 През отчетния период дейността се координираше от Читалищното настоятелство. Съставът на читалището през 2023 година наброяваше четири щатни служители, от които двама по програма и шест ръководители на школи на граждански договор.

Държавната субсидия за 2023 година ще бъде отчетена пред Община Бобов дол след като Общото събрание гласува финансовия отчет за приходите и разходите.

Сградата е общинска собственост като част от нея се ползва от читалището срещу заплащане на наем за срок от десет години.

През 2023 година участвахме активно в конкурси, фестивали, мероприятия, провеждани на територията на общината.

На 20 януари участвахме в онлайн конкурс за детска рисунка на тема „Зимна приказка“, организиран от НЧ „Васил Левски 1932“ с. Новоселяне.

На 7 февруари реализирахме безплатен студиен запис в музикален продуцентски комплекс на радио Благоевград на Велислав Валериев Иванов – тамбура. Наградата е спечелена в конкурса „Звезди в радиото“ през 2022 г.

13.02. Посещение в детска градина “Миньор“ – Урок по народни танци, изнесен от Васил Георгиев на децата от всички възрастови групи. Целта е не само да научим децата да танцуват български народни танци, но и да запалим огънчето в тях на любовта към български фолклор, традиции и обичаи.

На 22 февруари отново посетихме детска градина „Миньор“ по повод !-ви май и Ден на самодееца. Децата от читалището изнесоха програма по повод предстоящия празник. Тъй като посещението съвпадна с периода за искане на прошка от по-възрастните, децата бяха запознати с традицията по този повод. Подарихме им голяма мартеница и ябълки за всяко дете.

Трети март – Концерт по повод Освобождението на България от турско робство, в който взехме участие.

25 март Участие на всички самодейци в програмата на село Бабино по повод празника на селото. Със своите изпълнения самодейците завладяха публиката и създадоха празнична атмосфера на мероприятието. Особено впечатление с изпълненията си и новите костюми ръчно изработени от служителите в читалището, направи танцов клуб „Зуница“. Поради влошаване на времето не можаха да се изявят танцьорите от школата по модерни танци.

8април – Участие на група самодейци в конкурса „Звезди в радиото“ гр. Благоевград. Участниците се представиха със солови изпълнения на тамбура и народно пеене.

27 април – Награждаване на спечелилите награди в конкурса „Звезди в радиото“. Мероприятието се проведе в голямото студио на РТЦ Благоевград.

29 април – Участие в ХХІV национален ученически празник „За хляба наш“, посветен на Деня на Земята, който се проведе в град Благоевград.

7 май – Запис в БНТ София в предаването „От близо“ с Мира Добрева. Участие взеха школата по народно пеене и оркестър.

13 май – Самодейците взеха участие в концерт, посветен на 100 години читалищна дейност в с. Мламолово.

24 май – Школата по модерни танци „Дежа вю“ взе участие в празничната програма, посветена на българската просвета, култура и славянска писменост.

28 май – Участие в трети международен етнофестивал „Зазоряване“ гр. Горна Малина. Получени награди І-во място ФА Бобов дол; І-во място ТК „Зуница“; І-во място ТС към ФА „Бобов дол“ и парична сума в размер на 300 лева.

29 май – Ученици от втори клас на ОУ „Никола Вапцаров“ с учител г-жа Росица Кехайова посетиха читалищната библиотека. Г-жа Кехайова запозна възпитаниците си с необходимата за трети клас книги, които трябва да прочетат през ваканцията.

4 юни – Самодейците от школите по народни танци взеха участие в ХХІІ Югозападен международен фолклорен фестивал „Мир на Балканите“ – град Дупница.

10 юни – Участие на танцовите школи в първи национален фолклорен фестивал в село Крайници.

24 и 25 юни – Школа по модерни танци взе участие в І-ви международен танцов фестивал „Азат“ гр. Добринище. Завоюваха първо място индивидуални и първо място групово изпълнение.

27 юни – Празник на черешата, село Шатрово. Жителите и гостите на селото бяха поздравени с песни и танци от самодейците ни. В програмата взеха участие и най-малките певци, танцьори и тамбурашкия оркестър.

1 юли – 17 Международен фолклорен Конкурс „Пауталия“ 2023 г., гр. Кюстендил. Участие взеха самодейци от школата по тамбура. С еднократна парична сума бяха наградени четирима тамбуристи и един тамбурист с поощрителна награда.

30 юни – 1 юли – Танцов клуб „Зуница“ взе участие във фолклорен фестивал „На армане с тъпане“ град Разло.

24 юли – 28 юли – Пет дневен творчески лагер в почивна база „Шумнатица“ – Боровец. Заслужен отдих с много игри, песни и танци. Бяха раздадени грамоти на участници във вечер на таланта „Шумнатица 2023 „.

1 – 3 август – Участие във фолклорен трансграничен фестивал Република Сърбия, гр. Ражан. Достойно представяне на самодейците ни, съпроводено с добри приятелски взаимоотношения.

6 септември – Участие в І-ви международен фолклорен фестивал „Изгрев от Айдара“ град Благоевград.

9 септември – Участие във ІІ-ри международен фолклорен фестивал „Разметаница пее и танцува“ град Бобов дол. Самодейците спечелиха ГРАНД ПРИ за цялостно представяне.

8 октомври – Участие в ХVІІІ международен фолклорен фестивал „Малешево пее и танцува“ село Микрево. Сред огромния брой участници във фестивала спечелихме награда за съхранение и популяризиране на българския фолклор.

15 октомври – Група самодейци със своите индивидуални изпълнения взеха участие в записите на ТВ Родина по повод Коледните и новогодишни празници.

25 октомври - Школите по народни танци и народно пеене взеха участие в концерта, посветен на 56 годишнината от обявяването на Бобов дол за град.

26 октомври – Съвместно с гостите от Република Сърбия част от нашите самодейци посетиха Рилския манастир.

10 ноември – В танцовата зала на читалището се проведе презентация на домакински уреди на фирма „Медико плюс“ град Пловдив.

10 ноември – Участие на самодейците в празничната програма по повод 70 години Професионална гимназия Бобов дол.

4 декември – Школата по модерни танци взе участие в програмата по повод запалване на коледната елха.

14 декември – Гост в читалището ни беше младата поетеса Катерина Колева, която пред редовни наши посетители на библиотеката, прочете свои стихове. Беше разиграна томбола с награди. Срещата протече в творческа атмосфера. Мероприятието се проведе съвместно с Народно читалище „Васил Левски“ село Новоселяне.

23.12 – Новогодишно тържество на читалището ни. С песни, музика и много танци самодейците поздравиха гостите на тържеството. С баници и лакомства бяха почерпени всички присъстващи.

 Нашата задача е да надградим и обогатим дейностите. Считаме, че посоката е правилна и ще продължим да работим в тази насока.

В заключение: В своята дейност читалището се ръководи от нормативните документи – Закон за народните читалища, Закон за обществените библиотеки, Наредба за опазване на библиотечните фондове. Закон за счетоводството, Устав на читалището и други. Стремим се да изпълняваме основните текущи планове, изготвени на база тези нормативни документи. Настоятелството, читалищните служители и ръководителите на школи, със своето отношение към работата и компетентността си, са в състояние да работят още по-усърдно за едно устойчиво, съвременно и необходимо развитие на читалищната дейност. Читалището е мястото, където се съхранява и популяризира българската духовност.

За добрата работа и постигнатите резултати през отчетната година благодаря на всички вас – членове на общото събрание, на читалищното настоятелство и проверителната комисия, на ръководителите на школи, на служителите в читалището, на родителите на самодейците ни и разбира се, на всички наши самодейци, които във всяко участие представят по достоен начин община Бобов дол.

Председател НЧ „Миньор 2006“, И.Цурева